Ir-Raba' Pitazz – Paragrafi 1291-1300 21 ta' Settembru. Wara li qomt diversi drabi matul il-lejl, irringrazzjajt lil Alla bi ftit kliem, imma b'qalbi kollha, għall-grazzji kollha li Huwa ta lili u lill-Kongregazzjoni tagħna, u qgħadt naħseb fuq it-tjubija kbira Tiegħu. X'ħin tqarbint , għidtlu, "Ġesu', ħsibt fuqek ħafna drabi l-lejl li għadda", u Ġesu' weġibni, U Jiena ħsibt fik qabel ma ħlaqtek. " Ġesu', kif kont qiegħed taħseb fuqi?" Kif nista' ndaħħlek fil-ferħ etern Tiegħi. Wara dan il-kliem, l-imħabba ta' Alla għarrqet lil ruħi. Ma stajtx nieqaf nistagħġeb kemm iħobbna Alla. Ġara li rġajt waqajt f'ċertu żball, għalkemm kont għamilt riżoluzzjoni sinċiera li ma nerġax – għalkemm il-waqgħa kienet tikkonsisti f'nuqqas żgħir li għamiltu mhux għax ridt – meta ndunajt b'dan ħassejt tant uġigħ qawwi f'ruħi li waqaft mix-xogħol tiegħi u mort fil-kappella għal ftit. Intfajt f'riġlejn Ġesu', bi mħabba u b'ħafna wġigħ u tlabt lill-Mulej jaħfirli, iktar u iktar ħassejtni nistħi minħabba l-fatt li x'ħin kont qgħadt nitkellem miegħu wara t-Tqarbin dalgħodu stess kont wegħedtu li nibqa' fidila lejh. Imbagħad smajt dan il-kliem: Li kieku ma kienx għal dan in-nuqqas żgħir, ma kontx tiġi għandi. Kun af li kull darba li inti tiġi għandi, tumilja lilek inifsek u titlobni maħfra, Jiena nxerred fuqek abbundanza hekk kbira ta' grazzji, u n-nuqqas tiegħek jgħib minn quddiem għajnejja, u Jiena nara biss l-imħabba u l-umilta' tiegħek. Inti ma titlef xejn imma takkwista ħafna . . . Il-Mulej jgħarrafni li meta ruħ ma taċċettax il-grazzji li jkunu intenzjonati għaliha, ruħ oħra tirċevihom fil-pront. O Ġesu' tiegħi, agħmilni denja li naċċetta l-grazzji Tiegħek għax waħdi jiena ma nista' nagħmel xejn. Mingħajr l-għajnuna Tiegħek, lanqas nista' nlissen sewwa mqar Ismek. 25 ta' Settembru (1937). X'ħin sirt naf kemm huma kbar id-diffikultajiet li hemm f'din l-opra kollha kemm hi, jiena mort għand il-Mulej u għidtlu, "Ġesu', m'intix tara kif qedgħin ifixklu l-opra Tiegħek?" U smajt vuċi ġewwa ruħi: Agħmel dak kollu li inti tista' tagħmel, u tinkwetax fuq il-bqija. Dawn id-diffikultajiet huma prova li din l-opra hi Tiegħi. Kun fil-paċi sakemm inti tkun qiegħda tagħmel dak kollu li jiddependi minnek. Illum, ftaħt il-kanċell għall-Madre Superjura u sirt naf ġewwa fija li kienet sejra l-belt dwar xi ħaġa li kellha x'taqsam mal-Opra tal-Ħniena Divina. Din hi s-Superjura li tat l-ikbar kontribut għal din l-opra tal-ħniena kollha kemm hi. Illum inqast mill-prudenza meta staqsejt żewġt itfal foqra jekk hux veru li ma kellhom xejn x'jieklu d-dar. It-tfal ma weġbuni xejn u telqu 'l hemm. Jiena fhimt kemm kien diffiċli għalihom jitkellmu fuq il-faqar tagħhom; jiena mbagħad tlaqt niġri warajhom u ġibthom lura, u tajthom dak kollu li kelli permess nagħtihom. O Alla, urini l-ħniena Tiegħek Skont il-mogħdrija tal-Qalb ta' Ġesu'. Isma' t-tnehid u t-talb tiegħi U d-dmugħ ta' qalb sobgħiena. O Alla ta' Setgħa bla tarf, dejjem ħanin, Il-mogħdrija Tiegħek ma tispiċċa qatt. Għalkemm il-miżerja tiegħi hi kbira daqs il-baħar, Jiena għandi fiduċja sħiħa fil-ħniena tal-Mulej. O Trinita' Eterna, imma fl-istess waqt Alla dejjem ħanin, Il-mogħdrija Tiegħek ma tistax titkejjel. U għalhekk jiena nafda fil-baħar tal-ħniena Tiegħek, U nħoss il-preżenza Tiegħek, Mulej, għalkemm hemm velu bejnietna. Jalla s-Setgħa bla tarf tal-ħniena Tiegħek, O Mulej, Tiġi gglorifikata fid-dinja kollha Jalla l-qima tagħna ma tieqaf qatt. Xandar, ruħ tiegħi, il-ħniena ta' Alla bil-ħerqa. 27 ta' Settembru (1937). Illum, il-Madre Superjura u jiena morna naraw ċertu sinjur fejn kienu qegħdin jistampaw u jpittru santi żgħar tal-Ħniena Divina, kif wkoll it-talb u l-kurunella, li diġa' ġew approvati. U kellna naraw ukoll ix-xbieha ikbar li kienet ġiet imtejba. Din tixbah ħafna lill-oriġinal. Ħassejtni kuntenta ħafna b'din il-ħaġa. X'ħin ħarist lejn din ix-xbieha, daħlet ġewwa fija mħabba hekk ħajja għal Alla li, għal waqt wieħed, ma kontx naf fejn kont qiegħda. X'ħin ħlisna milli kellna nagħmlu, morna fil-Knisja tal-Verġni Marija l-iktar Imbierka. Smajna l-Quddiesa, fejn il-Mulej tani x'nifhem x'għadd kbir ta' erwieħ kellhom isalvaw permezz ta' din l-opra. Imbagħad dħalt fi djalogu intimu mal-Mulej u rringrazzjajtu li Hu kien indejna ruħu jagħtini l-grazzja li nara kif kienet qiegħda tinxtered il-qima tal-ħniena Tiegħu bla tarf. Intlift f'talba profonda ta' radd il-ħajr. O, kemm hi kbira l-ġenerożita' ta' Alla! Imbierek il-Mulej, li jżomm il-wegħdiet Tiegħu . . .
Djarju ta' Swor Fawstina – Ir-4 Pitazz (par.1291-1300)